CELEX: 52009XG0317(01)
Language: sk
Date: 2008-11-27 00:00:00
Title: Závery Rady z 27. novembra 2008 o koordinovanej stratégii a praktických opatreniach proti počítačovej trestnej činnosti

17.3.2009   
            
            
               SK
            
            
               Úradný vestník Európskej únie
            
            
               C 62/16
            
         Závery Rady z 27. novembra 2008 o koordinovanej stratégii a praktických opatreniach proti počítačovej trestnej činnosti
   (2009/C 62/05)
   RADA EURÓPSKEJ ÚNIE,
   POZNAMENÁVAJÚC, ŽE:
   
               —
            
            
               jedným z cieľov Európskej únie je postupné vybudovanie priestoru spravodlivosti, slobody a bezpečnosti ustanovením spoločných postupov členských štátov v oblasti policajnej a justičnej spolupráce,
            
         
               —
            
            
               ochrana Európanov je jednou zo základných úloh Európy. Únia preto musí byť schopná odhaľovať nové podoby trestnej činnosti a prispôsobovať svoju činnosť tak, aby bolo možné rýchlo reagovať,
            
         
               —
            
            
               v ostatných rokoch sa zaznamenal nepretržitý nárast počtu trestných činov na internete, ktoré sú v čoraz väčšej miere cezhraničné, keďže internet odstraňuje všetky hranice,
            
         
               —
            
            
               na zasadnutí Európskej rady v októbri 1999 v Tampere bola stratégia boja proti organizovanej trestnej činnosti a počítačovej trestnej činnosti označená za prioritu. Odvtedy bola táto stratégia potvrdená značným objemom práce vykonanej európskymi inštitúciami, ktorá sa premietla najmä do oznámenia Komisie Európskemu parlamentu, Rade a Výboru regiónov z 22. mája 2007 s názvom „Smerovanie k všeobecnej politike boja proti počítačovej trestnej činnosti“ a rámcového rozhodnutia Rady 2005/222/SVV z 24. februára 2005 o útokoch na informačné systémy (1), ktorého aktualizáciu plánuje Komisia na rok 2009,
            
         
               —
            
            
               najneskôr do 15. septembra 2010 Komisia posúdi vykonávanie smernice Európskeho parlamentu a Rady 2006/24/ES z 15. marca 2006, pokiaľ ide o uchovávanie údajov,
            
         
               —
            
            
               Komisia a Rada Európy už vykonali určité práce, aby sa posilnilo partnerstvo medzi orgánmi verejnej moci a súkromným sektorom s cieľom bojovať proti počítačovej trestnej činnosti,
            
         
               —
            
            
               Komisia predloží oznámenie o budúcich prioritách v oblasti slobody, bezpečnosti a spravodlivosti v Európe, ktoré bude predvojom ďalšieho dlhodobého programu (2010 – 2014) a ktoré by sa malo zaoberať bojom proti počítačovej trestnej činnosti,
            
         
               —
            
            
               prijatie záverov Rady o vytvorení vnútroštátnych mechanizmov umožňujúcich fungovanie európskej platformy pre oznamovanie trestných činov zistených na internete (2) potvrdzuje tento zámer posilniť spoluprácu v oblasti presadzovania práva poskytnutím značných a efektívnych zdrojov orgánom presadzovania práva,
            
         
               —
            
            
               a konečne, vytvorenie komplexného programu proti počítačovej trestnej činnosti je asi najvhodnejšou pracovnou metódou na úrovni Únie, ak máme nájsť odpovede na všetky otázky, ktoré vyvstanú v tejto oblasti alebo ktoré pravdepodobne vyvstanú v blízkej budúcnosti, a zabezpečiť monitorovanie ich realizácie,
            
         RADA:
   
               1.
            
            
               SA NAZDÁVA, že je dôležité bojovať proti rôznym formám počítačovej trestnej činnosti a vyzvať členské štáty a Komisiu, aby stanovili spoločnú pracovnú stratégiu so zreteľom na obsah Dohovoru Rady Európy o počítačovej kriminalite.
               Účelom tejto stratégie by malo byť umožniť ešte účinnejšie sa vysporiadať s mnohonásobnými trestnými činmi páchanými prostredníctvom elektronických sietí. Medzi tieto trestné činy patrí taká znepokojujúca trestná činnosť ako detská pornografia, rôzne formy sexuálneho násilia alebo rôzne formy teroristických činov v zmysle ich vymedzenia v rámcovom rozhodnutí 2002/475/SVV z 13. júna 2002.
               Mala by tiež prispieť k riešeniu špecifických hrozieb pre elektronické siete (rozsiahle útoky na informačné systémy).
               A nakoniec, táto stratégia by sa mala zaoberať prostriedkami boja proti tradičným formám trestnej činnosti páchanej na internete, ako sú napríklad podvody s falošnou totožnosťou, krádeže totožnosti, podvodné predaje, trestné činy finančnej povahy a nezákonné obchodovanie na internete, najmä s drogami a zbraňami.
            
         
               2.
            
            
               NAZDÁVA SA, že hľadanie účinnej odpovede na tieto rozličné hrozby vo vzťahu k elektronickým sieťam sa musí skĺbiť s takými horizontálnymi opatreniami, ako sú:
               
                           a)
                        
                        
                           posilňovanie partnerstva medzi orgánmi verejnej moci a súkromným sektorom s cieľom spoločne navrhnúť metódy odhaľovania škôd, ktoré vznikajú v dôsledku počítačovej trestnej činnosti, a predchádzania takýmto škodám a metódy poskytovania relevantných údajov o frekvencii trestných činov orgánom presadzovania práva zo strany spoločností, ktoré sa stali ich obeťou. Komisii sa obzvlášť odporúča, aby pracovala na podrobnostiach usmernení, ktoré prijala Konferencia o globálnej spolupráci v boji proti počítačovej trestnej činnosti, ktorá sa konala pod záštitou Rady Európy 1. a 2. apríla 2008, s cieľom zlepšiť partnerstvo medzi orgánmi verejnej moci a súkromným sektorom v rámci boja proti počítačovej trestnej činnosti. Rada v tejto súvislosti berie na vedomie odporúčania, ktoré sa nachádzajú v prílohe, vypracované na záver zasadnutia expertov, ktoré zorganizovala Komisia 25. a 26. septembra 2008;
                        
                     
                           b)
                        
                        
                           zlepšenie znalostí a odbornej prípravy medzi stranami zainteresovanými na boji proti počítačovej trestnej činnosti v Európe. Najmä by bolo vhodné zriadiť sieť policajných riaditeľov so zodpovednosťou za boj proti počítačovej trestnej činnosti. Táto iniciatíva by dopĺňala prácu vykonávanú existujúcimi skupinami expertov v tejto oblasti a zohľadňovala by nielen budúce riziká, ale aj postupy pre naliehavé opatrenia so zreteľom na ťažké prípady, podobne ako skupina zriadená v rámci Europolu alebo spoločné výskumné centrá, zriadené Komisiou;
                        
                     
                           c)
                        
                        
                           posilňovanie technickej a medzinárodnej spolupráce s tretími krajinami, ktoré musia zvládať takúto narastajúcu trestnú činnosť, ako aj technickej pomoci.
                        
                     
         
               3.
            
            
               VYZÝVA v tejto súvislosti členské štáty a Komisiu, aby zaviedli opatrenia založené na prípadových štúdiách, zohľadňujúce najmä technologický vývoj, s cieľom pripraviť v krátkodobom až strednodobom horizonte nástroje na operačné použitie, ako napr.:
               
                           a)
                        
                        
                           v krátkodobom horizonte:
                           
                                       —
                                    
                                    
                                       zriadenie európskej platformy zameranej na oznamovanie trestných činov spáchaných na internete,
                                    
                                 
                                       —
                                    
                                    
                                       navrhnutie, po konzultácií so súkromnými subjektmi, európskeho vzoru dohody o spolupráci medzi orgánmi presadzovania práva a súkromnými subjektmi,
                                    
                                 
                                       —
                                    
                                    
                                       zadefinovanie toho, čo sa myslí podvodom s falošnou totožnosťou spáchaným na internete, v súlade s vnútroštátnymi právnymi poriadkami,
                                    
                                 
                                       —
                                    
                                    
                                       zriadenie vnútroštátnych rámcov a výmena najlepších postupov týkajúcich sa „počítačových hliadok“, čo je moderný nástroj na boj proti trestnej činnosti na internete, ktorý umožňuje vymieňanie informácií o prezývkach na európskej úrovni v súlade s vnútroštátnymi právnymi predpismi o výmene údajov,
                                    
                                 
                                       —
                                    
                                    
                                       využívanie spoločných vyšetrovacích tímov,
                                    
                                 
                                       —
                                    
                                    
                                       nájdenie riešenia problémov spôsobených roamingom vo vzťahu k elektronickým sieťam a anonymným charakterom predplatených telekomunikačných produktov;
                                    
                                 
                     
                           b)
                        
                        
                           v strednodobom horizonte:
                           
                                       —
                                    
                                    
                                       výmena informácií o mechanizmoch blokovania a/alebo rušenia stránok s detskou pornografiou v členských štátoch. Poskytovatelia služieb by sa mali nabádať na prijatie týchto opatrení. Ak to bude potrebné, európska platforma by mohla byť nástrojom na vytvorenie spoločného „čierneho“ zoznamu,
                                    
                                 
                                       —
                                    
                                    
                                       uľahčenie prehľadávania na diaľku, ak je to ustanovené vnútroštátnym právom, čo by umožnilo vyšetrovacím tímom rýchly prístup k informáciám po dohode s hostiteľskou krajinou,
                                    
                                 
                                       —
                                    
                                    
                                       vývoj dočasných vymedzení kategórií trestných činov a štatistických ukazovateľov s cieľom podporiť zber porovnateľných štatistických údajov o viacerých formách počítačovej trestnej činnosti so zreteľom na prácu, ktorú v súčasnosti v tejto oblasti robí Európska únia.
                                    
                                 
                     
         
               4.
            
            
               VYZÝVA Komisiu, aby zhodnotila pokrok pri príprave vykonávania opatrení uvedených v bodoch 2 a 3. Preto žiada členské štáty, aby ju informovali o svojich príspevkoch.
            
         
               5.
            
            
               VYZÝVA na prijatie dodatočných dlhodobých opatrení v rámci ďalšieho dlhodobého programu pre spravodlivosť, slobodu a bezpečnosť (2010 – 2014).
            
         
      (1)  Ú. v. EÚ L 69, 16.3.2005, s. 67.
   
      (2)  Dokument 13243/08 ENFOPOL 162 CRIMORG 140.
   
      PRÍLOHA
      
                  1.
               
               
                  Orgány presadzovania práva a súkromný sektor (1) by sa mali nabádať na zapojenie sa do operačnej a strategickej výmeny informácií, aby posilnili svoje schopnosti odhaľovať vznikajúce druhy počítačovej trestnej činnosti a bojovať proti nim. Orgány presadzovania práva by sa mali nabádať na informovanie poskytovateľov služieb o súčasných trendoch v počítačovej trestnej činnosti.
               
            
                  2.
               
               
                  Členské štáty by sa najmä mali nabádať na vytvorenie štandardizovaného systému pre dôvernú operačnú a strategickú výmenu informácií medzi orgánmi presadzovania práva a súkromným sektorom. Podstatné prvky takého systému zahŕňajú tieto štruktúry a postupy:
               
            
                  3.
               
               
                  Stále kontaktné miesta: S cieľom zvýšiť prehľadnosť a účinnosť postupov týkajúcich sa žiadostí o informácie a odpovedí na ne by sa mali vytvoriť stále kontaktné miesta presadzovania práva – a ich ekvivalenty zo súkromného sektora. Ekvivalent zo súkromného sektora by mal tiež ponúkať službu mimo pracovnej doby pre odpovede na naliehavé žiadosti orgánov presadzovania práva. Orgány presadzovania práva a súkromný sektor by sa mali dohodnúť na vymedzení pojmu „naliehavý“.
               
            
                  4.
               
               
                  Súkromný sektor a orgány presadzovania práva sa nabádajú na vzájomnú pomoc pri vzdelávaní, odbornej príprave a inej podpore, pokiaľ ide o ich služby a operácie.
               
            
                  5.
               
               
                  Štandardizovaný formulár so žiadosťou: Na vnútroštátnej úrovni, a pokiaľ možno aj pre tretie krajiny, by orgány presadzovania práva mali vytvoriť štandardizovaný a štrukturalizované formuláre pre zasielanie žiadostí a pre odpovede na ne. Súkromný sektor by mal používať druhý uvedený formulár pri odpovedaní na žiadosti orgánov presadzovania práva. Žiadosti orgánov presadzovania práva by mali byť aspoň v písomnej forme, najlepšie v elektronickom formáte a mali by obsahovať tieto informácie:
                  
                              —
                           
                           
                              spisové číslo,
                           
                        
                              —
                           
                           
                              odkaz na právny základ,
                           
                        
                              —
                           
                           
                              požadované osobitné informácie,
                           
                        
                              —
                           
                           
                              časové pásmo,
                           
                        
                              —
                           
                           
                              informácie na overenie zdroja žiadosti.
                           
                        
            
                  6.
               
               
                  Úrovne prioritizácie žiadosti: Orgány presadzovania práva a súkromný sektor by sa mali dohodnúť na systéme prioritizácie žiadostí zo strany orgánov presadzovania práva súkromnému sektoru.
               
            
                  7.
               
               
                  Orgány presadzovania práva a súkromný sektor by si mali uvedomovať náklady na zasielanie žiadostí a odpovedí na ne. Mali by sa vyvinúť postupy so zreteľom na finančný dosah týchto činností a mali by sa zvážiť otázky preplácania nákladov alebo spravodlivej náhrady príslušným stranám.
               
            
                  8.
               
               
                  Európska komisia, členské štáty a zainteresované strany zo súkromného sektora sa vyzývajú na uľahčenie výmeny najlepších postupov, pokiaľ ide o body 1 – 7, s cieľom viac zblížiť vnútroštátne mechanizmy a vytvoriť systém operačnej a strategickej výmeny informácií na úrovni EÚ.
               
            
         (1)  Pojem „súkromný sektor“ nezahŕňa len súkromné spoločnosti, ale aj iné relevantné strany zainteresované v priemysle informačných a komunikačných technológií (IKT) vrátane tímov rýchlej počítačovej reakcie (CERT).